CELEX: 32014R0457
Language: lt
Date: 2014-04-29 00:00:00
Title: 2014 m. balandžio 29 d. Komisijos įgyvendinimo reglamentas (ES) Nr. 457/2014 dėl tam tikrų prekių klasifikavimo Kombinuotojoje nomenklatūroje

6.5.2014   
            
            
               LT
            
            
               Europos Sąjungos oficialusis leidinys
            
            
               L 133/35
            
         KOMISIJOS ĮGYVENDINIMO REGLAMENTAS (ES) Nr. 457/2014
   2014 m. balandžio 29 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytus KN kodus;
            
         
               (4)
            
            
               reikėtų nustatyti, kad šio reglamento nuostatų neatitinkančia privalomąja tarifine informacija, suteikta apie šiame reglamente nurodytas prekes, jos turėtojas galėtų dar tam tikrą laikotarpį remtis, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Toks laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant tos lentelės 2 skiltyje nurodytus KN kodus.
   2 straipsnis
   Vadovaujantis Tarybos reglamento (EEB) Nr. 2913/92 12 straipsnio 6 dalimi, šio reglamento nuostatų neatitinkančia privalomąja tarifine informacija galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. balandžio 29 d.
      
         
            Komisijos vardu
         
         
            Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Skaitmeninis elektroninis aparatas (vadinamasis aktyvusis didelės raiškos multimedijos sąsajos (HDMI) skaidytuvas) su vienu HDMI įėjimo lizdu ir aštuoniais HDMI išėjimo lizdais, sumontuotas korpuse, kurio apytikriai matmenys 12 × 6 × 2 cm.
                              Jis suderinamas su didelės spartos skaitmeninio turinio apsaugos (HDCP) protokolu ir maitinamas 5 V įtampos nuolatine srove.
                              Aparatas naudojamas vienam HDMI įėjimo signalui išskaidyti, tuo pačiu metu ir neprarandant kokybės, į aštuonis HDMI išėjimo signalus, kurių techninės charakteristikos yra tokios pačios kaip ir pirminio įėjimo signalo.
                              Jis suteikia galimybę vieno šaltinio (pavyzdžiui, televizoriaus priedėlio) signalą tuo pačiu metu paskirstyti į kelis aparatus (pavyzdžiui, televizorius).
                           
                        
               
                  8543 70 90
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8543, 8543 70 ir 8543 70 90 atitinkančiais prekių aprašymais.
                  HDMI skaidytuvas nėra aparatas, skirtas elektros grandinėms prijungti arba sujungti, nei plokštė elektros srovei paskirstyti, nes jis išskaido vieną įėjimo signalą į aštuonis išėjimo signalus ir kartu jį apdoroja pagal HDCP protokolus. Todėl jis nepriskirtinas 8536 pozicijai kaip jungiamoji dėžutė, nei 8537 pozicijai kaip skydas, plokštė, pultas, stendas, skirstomoji spinta ar kitas konstrukcijos pagrindas, kuriame sumontuoti du arba daugiau aparatų, klasifikuojamų 8535 arba 8536 pozicijoje, naudojamas elektros srovės paskirstymui.
                  Kadangi aparatas atlieka atskirą funkciją, kuri 85 skirsnio pozicijose išsamiau nenurodyta, jis klasifikuotinas kaip elektros aparatas, atliekantis tam tikrą tik jam būdingą funkciją ir nenurodytas kitoje 85 skirsnio vietoje, priskiriant KN kodą 8543 70 90.
               
            
                  
                              2.
                           
                           
                              Skaitmeninis elektroninis aparatas (vadinamasis aktyvusis didelės raiškos multimedijos sąsajos (HDMI) perjungiklis) su keturiais HDMI įėjimo lizdais, vienu HDMI išėjimo lizdu ir įėjimo lizdo parinkties mygtuku.
                              Jame sumontuotas stiprintuvas silpniems signalams regeneruoti ir 4 šviesos diodai (LED) pasirinktam įėjimo lizdui nurodyti; aparatas maitinamas 5 V įtampos nuolatine srove.
                              Aparatas suderinamas su visos 1080p raiškos vaizdo signalais, perduodamais iki 2,5 Gbps sparta, ir didelės spartos skaitmeninio turinio apsaugos (HDCP) protokolu.
                              Aparato paskirtis – parinkti vieną HDMI įėjimo lizdą ir jį prijungti prie HDMI išėjimo lizdo. Jis suteikia galimybę iš įvairių šaltinių (pavyzdžiui, DVD leistuvo, televizoriaus priedėlio) gaunamus HDMI signalus perduoti į vieną aparatą, pavyzdžiui, televizorių.
                           
                        
               
                  8543 70 90
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8543, 8543 70 ir 8543 70 90 atitinkančiais prekių aprašymais.
                  HDMI perjungiklis nėra aparatas, skirtas elektros grandinėms įjungti ar išjungti nei elektros srovei paskirstyti, nes juo perjungiamas (parenkamas) vienas iš HDMI įėjimo lizdų ir prijungiamas prie HDMI išėjimo lizdo, kartu jis sustiprina signalą ir apdoroja jį pagal HDCP protokolus. Todėl jis nepriskirtinas 8536 pozicijai kaip jungiklis, nei 8537 pozicijai kaip skydas, plokštė, pultas, stendas, skirstomoji spinta ar kitas konstrukcijos pagrindas, kuriame sumontuoti du arba daugiau aparatų, klasifikuojamų 8535 arba 8536 pozicijoje, naudojamas elektros srovei paskirstyti.
                  Kadangi aparatas atlieka atskirą funkciją, kuri 85 skirsnio pozicijoje išsamiau nenurodyta, jis klasifikuotinas kaip elektros aparatas, atliekantis tam tikrą tik jam būdingą funkciją ir nenurodytas kitoje 85 skirsnio vietoje, priskiriant KN kodą 8543 70 90.
               
            
                  
                              3.
                           
                           
                              Aparatas (vadinamasis pasyvusis didelės raiškos multimedijos sąsajos (HDMI) perjungiklis) su keturiais HDMI įėjimo lizdais ir vienu HDMI išėjimo lizdu, sumontuotas korpuse, kurio apytikriai matmenys 18 × 12 × 3 cm.
                              Jame sumontuotas mygtukinis perjungiklis su keturiais tvirtai tarpusavyje sujungtais mygtukais (po vieną kiekvienam įėjimo lizdui). Parinkus vieną iš įėjimo lizdų, kiti automatiškai išjungiami.
                              Aparato paskirtis – paspaudžiant vieną iš mygtukų parinkti vieną HDMI įėjimo lizdą ir jį prijungti prie HDMI išėjimo lizdo. Jis suteikia galimybę iš įvairių šaltinių (pavyzdžiui, DVD leistuvo, televizoriaus priedėlio) gaunamus HDMI signalus perduoti į vieną aparatą, pavyzdžiui, televizorių.
                           
                        
               
                  8536 50 80
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8536, 8536 50 ir 8536 50 80 atitinkančiais prekių aprašymais.
                  Kadangi aparate sumontuotas tik vienas perjungiklis, kuriuo prie išėjimo lizdo po vieną prijungiami įėjimo lizdai, jis nėra plokštė, skirta elektrai paskirstyti. Todėl jis nepriskirtinas 8537 pozicijai kaip skydas, plokštė, pultas, stendas, skirstomoji spinta ar kitas konstrukcijos pagrindas, kuriame sumontuoti du arba daugiau aparatų, klasifikuojamų 8535 arba 8536 pozicijoje, naudojamas elektros srovei paskirstyti.
                  Kadangi aparatas atlieka tik perjungimo funkciją, kuri yra atskira 85 skirsnio pozicijoje nurodyta elektrinė funkcija, jis klasifikuotinas kaip kitas jungiklis, priskiriant KN kodą 8536 50 80.